CELEX: 32017R1439
Language: sl
Date: 2017-08-08 00:00:00
Title: Izvedbena uredba Komisije (EU) 2017/1439 z dne 8. avgusta 2017 o spremembi Izvedbene uredbe (EU) 2017/1019 o uvedbi dokončne protidampinške dajatve in o dokončnem pobiranju začasne dajatve, uvedene na uvoz nekaterih armaturnih palic s poreklom iz Republike Belorusije

9.8.2017   
            
            
               SL
            
            
               Uradni list Evropske unije
            
            
               L 206/1
            
         IZVEDBENA UREDBA KOMISIJE (EU) 2017/1439
   z dne 8. avgusta 2017
   o spremembi Izvedbene uredbe (EU) 2017/1019 o uvedbi dokončne protidampinške dajatve in o dokončnem pobiranju začasne dajatve, uvedene na uvoz nekaterih armaturnih palic s poreklom iz Republike Belorusije
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1) („osnovna uredba“), in zlasti člena 9(4) Uredbe,
   ob upoštevanju naslednjega:
   
               (1)
            
            
               Evropska Komisija je 20. decembra 2016 z Izvedbeno uredbo (EU) 2016/2303 (2) („začasna uredba“) uvedla začasno protidampinško dajatev na uvoz nekaterih armaturnih palic s poreklom iz Republike Belorusije („Belorusija“).
            
         
               (2)
            
            
               Izdelek, ki je predmet začasnih protidampinških dajatev, je bil opredeljen kot „nekatere armaturne palice s poreklom iz Belorusije, izdelane iz železa ali nelegiranega jekla, kovane, toplo valjane, toplo vlečene ali toplo iztiskane, brez nadaljnje obdelave, vključno s spiralno zvitimi po valjanju in tudi tistimi, ki vsebujejo zareze, rebra, brazde ali druge deformacije, nastale med procesom valjanja, ki so trenutno uvrščene pod oznake KN ex 7214 10 00, ex 7214 20 00, ex 7214 30 00, ex 7214 91 10, ex 7214 91 90, ex 7214 99 10, ex 7214 99 71, ex 7214 99 79 in ex 7214 99 95. Izključene so vroče valjane armaturne palice iz železa ali jekla z visoko odpornostjo proti utrujenosti.“
            
         
               (3)
            
            
               Stopnja začasne protidampinške dajatve, ki se uporablja za neto ceno franko meja Unije pred plačilom dajatve, je bila določena v višini 12,5 %.
            
         
               (4)
            
            
               Komisija je nato 17. junija 2017 z Izvedbeno uredbo (EU) 2017/1019 (3) („dokončna uredba“) uvedla dokončno protidampinško dajatev na uvoz nekaterih armaturnih palic s poreklom iz Belorusije.
            
         
               (5)
            
            
               Izdelek, ki je predmet dokončnih protidampinških dajatev, je bil opredeljen kot „nekatere armaturne palice s poreklom iz Belorusije, izdelane iz železa ali nelegiranega jekla, kovane, toplo valjane, toplo vlečene ali toplo iztiskane, brez nadaljnje obdelave, spiralno zvite po valjanju ali ne, ki vsebujejo zareze, rebra, brazde ali druge deformacije, nastale med procesom valjanja, ki so trenutno uvrščene pod oznake KN ex 7214 10 00, ex 7214 20 00, ex 7214 30 00, ex 7214 91 10, ex 7214 91 90, ex 7214 99 10 in ex 7214 99 95. Izključeni so armaturne palice iz železa ali jekla z visoko odpornostjo proti utrujenosti in drugi podolgovati izdelki, kot so palice z okroglim prečnim prerezom.“
            
         
               (6)
            
            
               Stopnja dokončne protidampinške dajatve, ki se uporablja za neto ceno franko meja Unije pred plačilom dajatve, je bila določena v višini 10,6 %.
            
         
               (7)
            
            
               V členu 2 dokončne uredbe je določeno dokončno pobiranje zneskov, zavarovanih z začasno protidampinško dajatvijo v skladu z začasno uredbo. Vendar pa v Uredbi ni izrecno določena sprostitev zavarovanih zneskov, ki presegajo dokončno stopnjo in obseg izdelkov, za katere veljajo ukrepi protidampinške dajatve, kar bi bilo ustrezno v skladu s členom 10(3) osnovne uredbe.
            
         
               (8)
            
            
               Člen 2 Izvedbene uredbe (EU) 2017/1019 bi bilo zato treba ustrezno popraviti.
            
         
               (9)
            
            
               Popravljena določba bi se morala uporabljati od datuma začetka veljavnosti Izvedbene uredbe (EU) 2017/1019.
            
         
               (10)
            
            
               Sprememba iz te uredbe je v skladu z mnenjem odbora, ustanovljenega v skladu s členom 15(1) Uredbe (EU) 2016/1036 –
            
         SPREJELA NASLEDNJO UREDBO:
   Člen 1
   Člen 2 Izvedbene uredbe (EU) 2017/1019 se popravi, kot sledi:
   
      „Zneski, zavarovani z začasnimi protidampinškimi dajatvami v skladu z Izvedbeno uredbo (EU) 2016/2303, se dokončno poberejo. Zavarovani zneski, ki presegajo dokončno stopnjo in obseg izdelkov, za katere veljajo ukrepi protidampinške dajatve, se sprostijo.“
   
   Člen 2
   Ta uredba začne veljati dan po objavi v Uradnem listu Evropske unije.
   Člen 1 se uporablja od 18. junija 2017.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 8. avgusta 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 176, 30.6.2016, str. 21.
   
      (2)  Izvedbena uredba Komisije (EU) 2016/2303 z dne 19. decembra 2016 o uvedbi začasne protidampinške dajatve na uvoz nekaterih armaturnih palic s poreklom iz Republike Belorusije (UL L 345, 20.12.2016, str. 4).
   
      (3)  Izvedbena uredba Komisije (EU) 2017/1019 z dne 16. junija 2017 o uvedbi dokončne protidampinške dajatve in o dokončnem pobiranju začasne dajatve, uvedene na uvoz nekaterih armaturnih palic s poreklom iz Republike Belorusije (UL L 155, 17.6.2017, str. 6).